1. ปัจจัยความเสี่ยง

SHIN ซึ่งประกอบธุรกิจโดยการลงทุนในธุรกิจสื่อสารโทรคมนาคมไร้สาย ธุรกิจดาวเทียม
ธุรกิจสื่อและโฆษณา ธุรกิจสินเชื่อผู้บริโภค และธุรกิจสายการบินราคาประหยัด
และด้วยลักษณะการประกอบธุรกิจในลักษณะการลงทุนและเข้าไปบริหารงาน จึงทำให้ SHIN
มีความเสี่ยงในการดำเนินธุรกิจเป็นไปตามความเสี่ยงของบริษัทที่เข้าลงทุน ดังนี้

1. ความเสี่ยงของบริษัทฯ

1.1 ความเสี่ยงจากการที่บริษัทฯ เป็นบริษัทที่ประกอบธุรกิจโดยการถือหุ้นในบริษัทอื่น (Holding
Company) และการดำรงอยู่ของบริษัทฯ ขึ้นอยู่กับเงินปันผลที่ได้จากหุ้นที่บริษัทฯ ถืออยู่

ในฐานะที่เป็นบริษัทที่ประกอบธุรกิจโดยการถือหุ้นในบริษัทอื่น การดำรงอยู่ของบริษัทฯ
จึงขึ้นอยู่กับเงินปันผลที่ได้รับจากบริษัทย่อยและบริษัทในเครือ
ซึ่งจำนวนเงินปันผลที่สามารถจ่ายได้ขึ้นอยู่กับผลประกอบการและกระแสเงินสดของบริษัทเหล่านั้น
หากผลประกอบการของบริษัทฯ บริษัทย่อยและบริษัทในเครือไม่เป็นไปตามเป้าหมาย
จะมีผลทำให้บริษัทดังกล่าวจ่ายเงินปันผลไม่เป็นไปตามที่คาดการณ์ไว้

นอกจากนี้ ความสามารถของบริษัทย่อยและบริษัทในเครือของบริษัทฯ
ในการจ่ายเงินปันผลให้กับผู้ถือหุ้น ซึ่งรวมถึงบริษัทฯ
เป็นไปตามกฎหมายที่บังคับใช้และ/หรือข้อจำกัดอื่น ๆ ซึ่งระบุในตราสารหนี้
และสัญญาสินเชื่อของบริษัทดังกล่าว
โดยข้อจำกัดในตราสารหนี้และสัญญาสินเชื่อของบริษัทดังกล่าวบางแห่งได้จำกัดความสามารถในการจ่ายเงินปันผลไว้

ดังนั้น เพื่อเป็นการลดความเสี่ยงในเรื่องดังกล่าว บริษัทฯ จึงได้กำหนดให้แต่ละบริษัทในกลุ่ม
จัดทำแผนการทางธุรกิจ (Business Plan) เพื่อกำหนดเป้าหมายทางธุรกิจในปีถัดไป
รวมถึงเสนอแผนดำเนินการ และงบประมาณประจำปี
ซึ่งจะต้องผ่านการพิจารณาและได้รับอนุมัติจากคณะกรรมการบริหารของบริษัทฯ
ก่อนนำไปใช้ดำเนินงานจริง นอกจากนี้
คณะกรรมการบริหารยังมีการประชุมเพื่อพิจารณาผลการดำเนินงานของแต่ละสายธุรกิจเป็นประจำทุกเดือน
เพื่อติดตามผลประกอบการในเดือนที่ผ่านมา รวมถึงการเปลี่ยนแปลงของสิ่งแวดล้อมในแต่ละธุรกิจ
ทั้งในส่วนของสภาพการแข่งขัน กลยุทธ์ทางการตลาด การบริหารการเงินนประจำทุกเดือน
และความคืบหน้าของแผนการทางธุรกิจ อันจะช่วยให้บริษัทฯ
สามารถวางแผนรับความเสี่ยงที่อาจจะเกิดขึ้นได้อย่างทันท่วงที

1.2 ความเสี่ยงจากการที่บริษัทย่อยและบริษัทร่วมมีการขยายการลงทุน

บริษัทย่อยและบริษัทร่วมในกลุ่มบริษัทฯ ยังมีการขยายการลงทุนอย่างต่อเนื่อง
เพื่อเพิ่มขีดความสามารถในการให้บริการ รวมทั้งเพิ่มสินค้าและบริการใหม่ๆ ที่จะนำเสนอต่อลูกค้า
ในกรณีที่บริษัทย่อยและบริษัทร่วมไม่สามารถจัดหาแหล่งเงินทุนอื่นเพื่อสนับสนุนการขยายการลงทุนได้
บริษัทฯ ในฐานะผู้ถือหุ้นจึงมีความเสี่ยงที่ต้องหาแหล่งเงินทุน เช่น การเพิ่มทุน เป็นต้น
ให้กับบริษัทดังกล่าว อย่างไรก็ตาม บริษัทฯ มีสถานะทางการเงินที่เข้มแข็ง
รวมทั้งมีกระแสเงินสดรับอย่างต่อเนื่องจากเงินปันผลจากบริษัทย่อยและบริษัทร่วม
จึงคาดว่าการเพิ่มทุนในบริษัทย่อยและบริษัทร่วม เพื่อเป็นแหล่งเงินทุนสนับสนุนโครงการใหม่
จึงไม่กระทบต่อสภาพคล่องและกระแสเงินสดของบริษัทฯ นอกจากนี้ บริษัทฯ
ลดความเสี่ยงโดยกำหนดขั้นตอนการอนุมัติการลงทุนในโครงการใดๆ
ที่มีสาระสำคัญก่อนที่จะดำเนินการของบริษัทในกลุ่ม เพื่อให้มั่นใจว่าการลงทุนในโครงการต่างๆ
มีผลตอบแทนจากการลงทุนในอัตราที่เหมาะสม ประกอบกับกลุ่มบริษัทฯ
มีนโยบายอย่างต่อเนื่องในการดูแลรักษาและบริหารความสัมพันธ์กับนักลงทุนและสถาบันการเงินทั้งในและต่างประเทศ
เพื่อเป็นการสนับสนุนโครงการขยายการลงทุนของบริษัทในกลุ่ม
ในกรณีที่มีความต้องการแหล่งเงินทุนเพื่อสนับสนุนโครงการต่างๆ ไม่ว่าจะเป็นเงินเพิ่มทุนหรือเงินกู้
นอกเหนือจากแหล่งเงินทุนจากบริษัทฯ

1.3 ความเสี่ยงจากอัตราแลกเปลี่ยนเงินตราต่างประเทศ

เนื่องจากลักษณะธุรกิจการสื่อสารโทรคมนาคม
และธุรกิจสื่อสารผ่านดาวเทียมเกี่ยวข้องโดยตรงกับเทคโนโลยีจากต่างประเทศ
ซึ่งมีค่าใช้จ่ายสำหรับการลงทุนในสกุลเงินตราต่างประเทศ นอกจากนี้ OK
มีเงินกู้บางส่วนในสกุลเงินตราต่างประเทศ ทำให้กลุ่มบริษัทฯ มีความเสี่ยงจากอัตราแลกเปลี่ยน
กลุ่มบริษัทฯ มีนโยบายในการป้องกันความเสี่ยง
โดยจะพิจารณาจากฐานะสุทธิของรายการที่เป็นเงินตราต่างประเทศ โครงสร้างรายได้
รวมทั้งกระแสเงินสดของแต่ละบริษัท โดยกลุ่มบริษัทฯ ได้ใช้เครื่องมือทางการเงินต่างๆ
ที่เห็นว่าเหมาะสม
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศและอัตราดอกเบี้ยที่อาจมีขึ้น

ณ วันที่ 31 ธันวาคม 2549 บริษัทฯ
และบริษัทย่อยมีสินทรัพย์และหนี้สินที่เป็นเงินตราต่างประเทศภายหลังการทำสัญญาซื้อขายเงินตราต่างประเทศล่วงหน้าและสัญญาสิทธิเลือกซื้อขายเงินตามต่างประเทศ
ดังนี้

+----------------------------------+-----------------+-----------------+
|                                  |   เงินต          |   ล้านบาท        |
|                                  | ราต่างประเทศหน่วย |                 |
|                                  |   : ล้าน         |                 |
+==================================+=================+=================+
| สินทรัพย์                           |                 |                 |
+----------------------------------+-----------------+-----------------+
|   ดอลลาร์สหรัฐฯ                    |   33.73         |   1,212.81      |
+----------------------------------+-----------------+-----------------+
|   ดอลลาร์ออสเตรเลีย                |   11.49         |   325.02        |
+----------------------------------+-----------------+-----------------+
|   ดอลลาร์นิวซีแลนด์                  |   0.33          |   8.35          |
+----------------------------------+-----------------+-----------------+
|   กีบ                             |   12,479.76     |   46.21         |
+----------------------------------+-----------------+-----------------+
|   ปอนด์สเตอร์ลิง                    |   0.001         |   0.09          |
+----------------------------------+-----------------+-----------------+
|   Pataka Macau                   |   4.37          |   20.30         |
+----------------------------------+-----------------+-----------------+
|   ดอลล่าร์สิงคโปร์                   |   1.81          |   42.22         |
+----------------------------------+-----------------+-----------------+
|   หยวน                           |   0.64          |   2.93          |
+----------------------------------+-----------------+-----------------+
|   ดอลล่าร์ฮ่องกง                    |   0.05          |   0.25          |
+----------------------------------+-----------------+-----------------+
|   ริงกิต                           |   1.57          |   15.55         |
+----------------------------------+-----------------+-----------------+
|   ดอง                            |   9.95          |   0.02          |
+----------------------------------+-----------------+-----------------+
|   ยูโร                            |   0.02          |   0.84          |
+----------------------------------+-----------------+-----------------+
|   รูปี                             |   184.57        |   141.48        |
+----------------------------------+-----------------+-----------------+
|   รวม                            |                 |   1,816.07      |
+----------------------------------+-----------------+-----------------+
| หนี้สิน                             |                 |                 |
+----------------------------------+-----------------+-----------------+
|   ดอลลาร์สหรัฐฯ                    |   505.58        |   18,317.63     |
+----------------------------------+-----------------+-----------------+
|   ดอลลาร์ออสเตรเลีย                |   1.30          |   37.51         |
+----------------------------------+-----------------+-----------------+
|   ดอลลาร์นิวซีแลนด์                  |   2.76          |   70.95         |
+----------------------------------+-----------------+-----------------+
|   กีบ                             |   53,859.66     |   199.42        |
+----------------------------------+-----------------+-----------------+
|   ปอนด์สเตอร์ลิง                    |   0.0001        |   0.01          |
+----------------------------------+-----------------+-----------------+
|   โครน นอร์เวย์                    |   3.41          |   19.71         |
+----------------------------------+-----------------+-----------------+
|   Pataka Macau                   |   0.09          |   0.42          |
+----------------------------------+-----------------+-----------------+
|   ดอลล่าร์สิงคโปร์                   |   0.53          |   1.26          |
+----------------------------------+-----------------+-----------------+
|   หยวน                           |   0.07          |   0.32          |
+----------------------------------+-----------------+-----------------+
|   ดอลล่าร์ฮ่องกง                    |   0.13          |   0.59          |
+----------------------------------+-----------------+-----------------+
|   ริงกิต                           |   0.79          |   8.24          |
+----------------------------------+-----------------+-----------------+
|   ดอง                            |   3.82          |   0.01          |
+----------------------------------+-----------------+-----------------+
|   ยูโร                            |   0.001         |   0.05          |
+----------------------------------+-----------------+-----------------+
|   รูปี                             |   43.85         |   38.37         |
+----------------------------------+-----------------+-----------------+
|   รวม                            |                 |   18,694.49     |
+----------------------------------+-----------------+-----------------+

1.4 ความเสี่ยงจากคดีความที่บริษัทฯ
มิได้เป็นคู่กรณีอาจส่งผลให้มีการเพิกถอนสัญญาให้ดำเนินการของ AIS และ SATTEL

เมื่อวันที่ 20 มีนาคม 2549 นายศาสตรา โตอ่อน ได้ยื่นฟ้องกระทรวงเทคโนโลยีฯ
กระทรวงคมนาคม และ สปน. เป็นจำเลยต่อศาลปกครองกลาง
โดยขอให้ศาลมีคำสั่งให้จำเลยยกเลิกสัญญาอนุญาตให้ดำเนินการของ AIS SATTEL และ ITV
และกำหนดมาตรการชั่วคราวมิให้ Temasek ดำเนินการใด ๆ หรือรับผลประโยชน์ใด ๆ
จากกิจการตามสัญญาอนุญาตให้ดำเนินการดังกล่าว

ในคำฟ้อง
นายศาสตราได้กล่าวว่าจำเลยควรจะต้องยกเลิกสัญญาอนุญาตให้ดำเนินการของบริษัทที่เกี่ยวข้องภายหลังจากมีการโอนหุ้นบริษัทฯ
ให้แก่ผู้ถือหุ้นกลุ่มใหม่ เพราะบริษัทฯ
ดังกล่าวประกอบธุรกิจเป็นทรัพยากรของชาติเพื่อประโยชน์สาธารณะ ขณะนี้
คดีอยู่ระหว่างพิจารณาของศาลปกครองกลาง

บริษัทฯ ไม่อาจคาดการณ์ได้ว่าผลการพิจารณาจะเป็นเช่นไร หรือสัญญาอนุญาตให้ดำเนินการของ
AIS และ SATTEL จะถูกยกเลิกโดยคำสั่งศาลหรือไม่ ทั้งนี้
ต้องพิจารณาว่าจำเลยมีอำนาจที่จะยกเลิกสัญญาสัมปทานหรือไม่ หาก AIS และ SATTEL
ไม่ได้ประพฤติผิดสัญญา แต่ตาม พรบ. ประกอบกิจการโทรคมนาคมนั้น
การเพิกถอนใบอนุญาตหรือสัมปทาน ต้องเป็นกรณีที่มีการกระทำความผิดตาม พรบ.
และคณะกรรมการ กทช. มีคำสั่งให้แก้ไขแล้ว ผู้ได้รับใบอนุญาตหรือผู้ได้รับสัมปทานไม่ปฏิบัติตาม
ก็ให้ กทช. มีสิทธิเพิกถอนใบอนุญาตหรือสัมปทานได้ ทั้งนี้ หากมีการยกเลิกสัญญาสัมปทาน ใด ๆ
ก็ตามย่อมจะส่งผลกระทบในทางลบอย่างมีนัยสำคัญต่อธุรกิจ ฐานะทางการเงิน ผลการดำเนินงาน
และโอกาสทางธุรกิจของบริษัทฯ

1.5 ความเสี่ยงหากบริษัทฯ กลายเป็น “คนต่างด้าว”

พรบ. การประกอบธุรกิจของคนต่างด้าว
เป็นกฎหมายที่กำหนดคุณสมบัติของบริษัทไทยและสัดส่วนการถือหุ้นของคนต่างด้าวในบริษัทไทย
และมีการนำคำนิยามของคนต่างด้าวใน พรบ.
การประกอบธุรกิจของคนต่างด้าวนี้ไปใช้กับกฎหมายฉบับอื่น เช่น พรบ. โทรคมนาคม
ซึ่งกำกับดูแลอุตสาหกรรมสื่อสารโทรคมนาคม และธุรกิจดาวเทียม
ดังนั้นความเสี่ยงประการหนึ่งของบริษัทฯ คือการที่ บจ. กุหลาบแก้ว ซึ่งเป็นผู้ถือหุ้นสัญชาติไทยของ
Cedar อยู่ระหว่างการสอบสวนอันเนื่องมาจากการถูกกล่าวหาว่าผู้ถือหุ้นสัญชาติไทยรายหนึ่งของ
บจ. กุหลาบแก้วถือหุ้นแทนคนต่างด้าว หาก บจ. กุหลาบแก้ว ถูกถือว่าเป็นคนต่างด้าวแล้ว Cedar
(Cedar เป็นผู้ถือหุ้นรายใหญ่รายหนึ่งของบริษัทฯ) อาจกลายเป็นคนต่างด้าวไปด้วย
และอาจส่งผลให้ บริษัทฯ และ
บริษัทในกลุ่มกลายเป็นคนต่างด้าวเช่นกันหากพบว่าเข้าข่ายเป็นคนต่างด้าวตามที่กฎหมายกำหนด

หาก บริษัทฯ และบริษัทในกลุ่ม กลายเป็นคนต่างด้าวตามกฎหมายแล้ว ตาม พรบ.
การประกอบธุรกิจของคนต่างด้าว ศาลมีอำนาจสั่งให้ผู้ที่ถูกกล่าวหาว่าเป็นผู้ถือหุ้นแทนคนต่างด้าว
เลิกประกอบกิจการ หรือให้เลิกเป็นหุ้นส่วน โดย AIS DPC และ SATTEL
ซึ่งไม่ได้เป็นผู้กระทำผิดโดยตรง
อาจได้รับระยะเวลาเพื่อหาผู้ถือหุ้นใหม่แทนบุคคลที่เป็นผู้ถือหุ้นแทนคนต่างด้าวนั้น และจากการตีความ
บริษัทฯ เข้าใจว่าก่อนที่จะถูกเพิกถอนสัญญาสัมปทานดังกล่าว AIS DPC และ SATTEL
มีขั้นตอนที่คณะกรรมการ กทช. จะออกคำสั่งให้บริษัทฯ ดำเนินการแก้ไขในเรื่องดังกล่าว
โดยหากบริษัทฯ ไม่สามารถแก้ไขในเรื่องการผิดข้อกำหนดดังกล่าวได้คณะกรรมการ กทช.
ก็มีอำนาจที่จะเพิกถอนสัมปทานได้ อย่างไรก็ตามบริษัทฯ
ไม่อาจรับรองได้ว่าสัญญาอนุญาตให้ดำเนินการ และ ใบอนุญาตต่างๆ ของ AIS DPC และ SATTEL
จะถูกเพิกถอนหรือพักใช้ และ บริษัทฯ
และบริษัทในกลุ่มอาจถูกสั่งให้หยุดดำเนินธุรกิจและอาจสูญเสียใบอนุญาตในการประกอบธุรกิจที่สำคัญหรือไม่

1.6 ความเสี่ยงจากสัญญาสัมปทานหรือสัญญาสัมปทานที่มีการแก้ไขของ AIS DPC และ SATTEL
มิได้รับการอนุมัติจากคณะรัฐมนตรี และอาจไม่มีผลบังคับใช้

ภายใต้ พรบ. ว่าด้วยการให้เอกชนเข้าร่วมงานหรือดำเนินการในกิจการของรัฐ พ.ศ.2535
หรือการอนุญาตให้ภาคเอกชนลงทุนฝ่ายเดียวโดยการให้อนุญาต
หรือสัมปทานที่มีมูลค่าตั้งแต่หนึ่งพันล้านบาทขึ้นไป ต้องได้รับการอนุมัติจากคณะรัฐมนตรี
(ซึ่งรวมถึงขอบเขตของงานและรูปแบบของสัญญา) โดยภายใต้ พรบ.
ดังกล่าวได้มีบทเฉพาะกาลที่กำหนดว่า หากมีขั้นตอนใดได้ดำเนินการไปแล้วก่อนที่ พรบ. นี้ใช้บังคับ
ให้เป็นอันใช้ได้ แต่การดำเนินการในขั้นตอนต่อไปให้ปฏิบัติตาม พรบ. ดังกล่าว

ทั้งนี้ ยังไม่เป็นที่แน่ชัดว่า พรบ.
การให้เอกชนเข้าร่วมงานในกิจการของรัฐหรือบทเฉพาะกาลภายใต้ พรบ.
ดังกล่าวจะนำมาใช้กับสัญญาสัมปทานที่เข้าทำก่อน พรบ. ฉบับดังกล่าวมีผลใช้บังคับหรือไม่ และ
หากมีการแก้ไขสัญญาภายหลังจาก พรบ. ฉบับดังกล่าวมีผลบังคับใช้
การแก้ไขสัญญานั้นมีผลใช้บังคับหรือไม่

ภายหลังจาก พรบ. การให้เอกชนเข้าร่วมงานในกิจการของรัฐมีผลบังคับใช้
รัฐบาลในอดีตได้เข้าลงนามในการแก้ไขสัญญาสัมปทานที่มีอยู่เดิมโดยมิได้รับการอนุมัติจากคณะรัฐมนตรี
ซึ่งรวมถึงการแก้ไขสัญญาสัมปทานซึ่งรัฐให้กับ AIS และ SATTEL
และมีการลงนามในสัญญาสัมปทานฉบับใหม่ของ DPC

รัฐบาลกำลังพิจารณาถึงทางเลือกต่าง ๆ
รวมทั้งการนำสัญญาอนุญาตให้ดำเนินการและสัญญาอนุญาตให้ดำเนินการที่มีการแก้ไขที่จะถูกกระทบหรือสัญญาสัมปทานที่ทำขึ้นใหม่ไปให้คณะรัฐมนตรีเพื่อให้สัตยาบัน
หรือ อาจทำการแก้ไขสัญญาอนุญาตให้ดำเนินการ การยกเลิกการแก้ไขสัญญาอนุญาตให้ดำเนินการ
หรือการเข้าทำสัญญาอนุญาตฉบับใหม่กับผู้รับอนุญาตที่เกี่ยวข้อง
และกำหนดโทษค่าปรับกับผู้รับอนุญาตที่เกี่ยวข้อง

บริษัทฯ ไม่อาจคาดการณ์ได้ว่ารัฐบาลจะใช้ทางเลือกใดทางเลือกหนึ่งข้างต้นหรือไม่
หรือการกระทำใด ๆ ของรัฐบาลจะส่งผลกระทบในทางลบอย่างมีนัยสำคัญต่อธุรกิจ
ฐานะทางการเงิน ผลการดำเนินงาน และโอกาสทางธุรกิจของบริษัทฯ หรือไม่

2. สายธุรกิจสื่อสารโทรคมนาคมไร้สาย

2.1 ความเสี่ยงจากความไม่แน่นอนและการเปลี่ยนแปลงและกฎระเบียบต่างๆ ที่เกี่ยวข้อง

สืบเนื่องจากการที่ประเทศไทยได้ให้คำมั่นต่อองค์การการค้าโลกที่จะเปิดเสรีภาคโทรคมนาคมภายในปี
2549 และรัฐธรรมนูญแห่งราชอาณาจักรไทยฉบับปี 2540
รัฐบาลจึงได้เริ่มดำเนินการปฏิรูปกฎเกณฑ์ที่เกี่ยวข้องกับโทรคมนาคมของประเทศตั้งแต่ปี 2540

ในเดือนตุลาคม 2547 ได้มีการจัดตั้งคณะกรรมการกิจการโทรคมนาคมแห่งชาติ (กทช.)
เพื่อเป็นหน่วยงานอิสระที่มีหน้าที่กำกับดูแลอุตสาหกรรมโทรคมนาคมของประเทศ โดย กทช.
ได้ออกกฎต่าง ๆ มากมายเกี่ยวกับอุตสาหกรรมโทรคมนาคม ทั้งนี้ คาดว่า กทช.
จะออกนโยบายและกฎเกณฑ์ต่างๆ เพิ่มเติม
ซึ่งอาจมีผลกระทบอย่างมีนัยสำคัญต่อธุรกิจสื่อสารโทรคมนาคม ดาวเทียม ของบริษัทฯ
ซึ่งรวมถึงกฎเกณฑ์และนโยบายที่เกี่ยวข้องกับการจัดสรรคลื่นความถี่วิทยุและทรัพยากรโทรคมนาคมอื่น
ๆ
และการส่งเสริมบริการทางโทรคมนาคมบางประเภทซึ่งได้พิจารณาว่าเป็นประโยชน์ต่อการพัฒนาเศรษฐกิจและสังคม

เนื่องจาก กทช. เป็นหน่วยงานที่จัดตั้งขึ้นใหม่ บริษัทฯ จึงไม่อาจคาดการณ์ได้ว่า กทช.
จะใช้อำนาจหน้าที่ของตนอย่างไร ลักษณะและขอบเขตของนโยบายและกฎระเบียบที่ กทช.
จะออกในอนาคต หรือ กทช.
จะกำกับดูแลการบังคับใช้นโยบายและกฎระเบียบที่มีอยู่ในปัจจุบันและที่จะมีขึ้นในอนาคตได้อย่างไร
และจะเกิดผลกระทบอันเกิดจากการกระทำใด ๆ ที่ กทช.
ได้ดำเนินการตั้งแต่ได้มีการก่อตั้งหน่วยงานดังกล่าวอย่างไร โดยเฉพาะอย่างยิ่ง บริษัทฯ
ไม่อาจคาดการณ์ได้ถึงผลกระทบอันเกิดจากระบบใบอนุญาตแบบใหม่หรือกฎระเบียบอื่น ๆ
ที่จะมีผลต่อสิทธิตามสัญญาสัมปทานที่ให้แก่ AIS และ DPC ตัวอย่างเช่น การประกาศใช้เรื่อง
Number portability ซึ่งอาจจะมีในอนาคต

ความล่าช้าในการจัดตั้ง คณะกรรมการกิจการกระจายเสียงและกิจการโทรทัศน์แห่งชาติ (กสช. )
ซึ่งเป็นหน่วยงานต่างหากอีกแห่งหนึ่งซึ่งมีหน้าที่ควบคุมดูแลกิจการวิทยุ โทรทัศน์
และการกระจายเสียงอื่น ๆ
ได้นำไปสู่ความไม่แน่นอนอย่างมีนัยสำคัญต่อการจัดสรรและจัดการคลื่นความถี่วิทยุในประเทศ
ซึ่งรวมถึงต่อธุรกิจสื่อสารโทรคมนาคมไร้สายของบริษัทฯ
เนื่องจากผู้ประกอบการสื่อสารโทรคมนาคมจำเป็นต้องมีคลื่นความถี่วิทยุในการให้บริการ 3G แต่
กทช. อาจไม่ออกใบอนุญาตใด ๆ ให้ดำเนินการโครงข่าย 3G หรือในการให้บริการ 3G
ในประเทศจนกว่าจะมี กสช. บริษัทฯ จึงไม่อาจคาดการณ์ได้ว่า กทช. จะเริ่มออกใบอนุญาต 3G
เมื่อใดหรือบริษัทฯ จะได้รับใบอนุญาตดังกล่าวหรือไม่ ซึ่งอาจมีผลกระทบต่อ AIS
เนื่องจากสัญญาร่วมการงานกับทีโอทีจะสิ้นสุดลงในปี 2558

ความไม่แน่นอนที่เกิดขึ้นในระหว่างการปฏิรูปกฎระเบียบที่เกี่ยวกับธุรกิจโทรคมนาคมที่สำคัญในครั้งนี้ของประเทศอาจส่งผลกระทบในทางลบต่อ
AIS และ DPC ในด้านต่าง ๆ ซึ่งรวมถึงด้านการดำเนินกลยุทธ์ทางธุรกิจของบริษัทฯ
หรือของบริษัทดังกล่าว
หรือการปรับตัวให้เท่าทันสภาพการเปลี่ยนแปลงทางการตลาดได้อย่างประสบผลสำเร็จ ขณะที่บริษัทฯ
เชื่อว่าการก่อตั้งหน่วยงานควบคุมอิสระจะเป็นพัฒนาการที่ดีต่อผู้ประกอบการภาคเอกชน เช่น บริษัทฯ
แต่ กทช. และ กสช. หรือหน่วยงานควบคุมอื่นอาจมีการดำเนินการใด ๆ
อันส่งผลกระทบต่อการดำเนินงานของ AIS และ DPC ได้

2.2
ความเสี่ยงจากการที่อุตสาหกรรมสื่อสารโทรคมนาคมไร้สายของประเทศมีการแข่งขันกันสูงมากและอ่อนไหวต่อราคา

อุตสาหกรรมสื่อสารโทรคมนาคมไร้สายของประเทศมีการแข่งขันกันสูงมากและได้ประสบกับภาวะการแข่งขันด้านราคาที่รุนแรงเมื่อไม่นานมานี้
โดยมีการแข่งขันด้านราคาสูงมากในปี 2549 ผู้ประกอบการแต่ละรายได้ลดค่าบริการอย่างมีนัยสำคัญ
รวมทั้งขยายระยะเวลาการส่งเสริมการขายออกไป
ซึ่งการลดค่าบริการดังกล่าวส่งผลกระทบในทางลบต่อรายได้และกำไรของผู้ประกอบการ
โดยส่งผลในรายได้เฉลี่ยต่อเลขหมายต่อเดือนรวม (ARPU) ต่ำลง

ทั้งนี้
เนื่องจากอุตสาหกรรมสื่อสารโทรคมนาคมไร้สายของประเทศมีความอ่อนไหวในช่วงที่มีการแข่งขันด้านราคารุนแรง
หากมีการแข่งขันด้านราคาอันรุนแรงในอนาคต
อาจทำให้รายได้เฉลี่ยต่อเลขหมายต่อเดือนและรายได้ของ AIS ลดลง
รวมทั้งอาจส่งผลให้ฐานลูกค้ามีการเติบโตช้าลง
และอัตราการยกเลิกการใช้งานที่สูงขึ้นซึ่งอาจทำให้ต้นทุนในการได้มาซึ่งผู้ใช้บริการสูงขึ้นหรือการเติบโตของรายได้ลดลง

ในปี 2550 คาดว่าการแข่งขันด้านราคาน่าจะลดความรุนแรงลง เมื่อประกาศ กทช. เรื่อง
ใช้อัตราค่าเชื่อมโยงเครือข่าย (Interconnection Charge) ถูกนำมาปฏิบัติ
ซึ่งจะเป็นการป้องกันมิให้เกิดการตัดราคาอย่างไม่มีเหตุผล
โดยเฉพาะอย่างยิ่งการโทรข้ามระหว่างเครือข่าย ดังนั้น ลูกค้าของ AIS
จึงจะได้รับประโยชน์จากการโทรหาเลขหมายภายในเครือข่าย AISกว่า 19
ล้านเลขหมายในอัตราพิเศษ

เพื่อหลีกเลี่ยงจากสงครามราคา AIS จึงได้สร้างความแตกต่างจากผู้ให้บริการรายอื่น
โดยเน้นคุณภาพของบริการในทุกๆ ด้าน ได้แก่ เครือข่ายที่โทรติดง่าย
และครอบคลุมแม้ในพื้นที่ห่างไกล
การนำเสนอบริการที่หลากหลายซึ่งตอบโจทย์ความต้องการของลูกค้า ทั้งบริการหลังการขาย
(Service Operation) และบริการเสริม (Service & Application)
ตลอดจนการคิดค่าบริการรูปแบบใหม่ๆ (Innovative tariff)
ที่เหมาะกับพฤติกรรมการใช้งานของลูกค้า นอกจากนี้ ยังรองรับโครงสร้างต้นทุนในด้านต่างๆ
โดยอยู่บนพื้นฐานของความสมดุลระหว่างต้นทุนในการลงทุน กับรายได้ที่ได้รับ

2.3 ความเสี่ยงจากการเปลี่ยนแปลงเทคโนโลยี

อุตสาหกรรมสื่อสารโทรคมนาคมไร้สายได้มีการเปลี่ยนแปลงเทคโนโลยีอย่างรวดเร็วและมีนัยสำคัญ
AIS
อาจประสบภาวะการแข่งขันด้านเทคโนโลยีสื่อสารโทรคมนาคมและจะยังคงประสบกับสิ่งดังกล่าวต่อไปในอนาคตจากเทคโนโลยีอื่น
ๆ เพิ่มเติม ซึ่งรวมถึงเทคโนโลยีที่มีอยู่ในปัจจุบันซึ่งยังไม่เป็นที่แพร่หลายในประเทศ เช่น 3G และ
WiMax เทคโนโลยีที่อยู่ระหว่างการพัฒนาในปัจจุบัน
และเทคโนโลยีในอนาคตซึ่งยังไม่มีการประดิษฐ์คิดค้นขึ้น

อย่างไรก็ตาม AIS ได้มีการเตรียมความพร้อมตลอดเวลา โดยได้พยายามหาเทคโนโลยี ใหม่ๆ
เช่น ใช้เทคนิคพิเศษเพื่อขยายช่องสัญญาณเพื่อให้โทรฯติดง่ายในช่วงเวลาที่มีการใช้หนาแน่น
ติดตั้งเครือข่ายที่ออกแบบมาเป็นพิเศษสำหรับใช้ในบริเวณลานจอดรถและอาคารต่าง ๆ
มีระบบตรวจสอบปัญหาของเครือข่ายล่วงหน้า ระบบเครือข่ายสำรองฉุกเฉิน
รวมถึงการตรวจเช็คสัญญาณด้วยระบบ Automatic Network Testing System (ANTS) 
ซึ่งจะทำหน้าที่ตรวจสอบสัญญาณเครือข่ายทั่วประเทศ 24 ชั่วโมง
รวมทั้งสามารถรองรับการเปลี่ยนแปลงต่างๆที่จะเกิดขึ้นในอนาคตได้

สำหรับเทคโนโลยี 3G AIS ได้มีการเตรียมความพร้อมทางด้านบุคลากรและเทคโนโลยี โดยจัดให้มี
3G Project Team และสร้างโปรแกรม 3G E-Learning สำหรับพัฒนา competency
ด้านเทคโนโลยี 3G สำหรับบุคลากรของ AIS ทั้งหมด นอกจากนี้
คณะทำงานได้เตรียมการวางแผนเกี่ยวกับการประมาณการลูกค้า ลักษณะและประเภท 3G service
ที่จะให้บริการลูกค้า ซึ่งเมื่อ
กทช.กำหนดหลักเกณฑ์และรูปแบบการพิจารณาให้ใบอนุญาตแก่ผู้ที่จะลงทุนให้บริการ 3G
อย่างชัดเจนแล้ว AIS พร้อมที่จะสามารถให้บริการลูกค้าได้เป็นอย่างดี

3. สายธุรกิจดาวเทียมและต่างประเทศ

3.1
ความเสี่ยงจากการที่ดาวเทียมอาจเกิดความเสียหายหรือเกิดความบกพร่องในขณะที่อยู่ในวงโคจร
(In-Orbit Failure)

ดาวเทียมเป็นระบบที่มีความซับซ้อนสูงและอาจได้รับความเสียหายจากสภาพแวดล้อมในอวกาศ
หลังจากการส่งดาวเทียมเข้าสู่วงโคจรแล้ว
ยังอาจเกิดความบกพร่องของการทำงานของดาวเทียมขึ้นได้จากหลายสาเหตุ
ซึ่งอาจส่งผลให้อายุการใช้งานของดาวเทียมลดลง
และ/หรือความสามารถในการถ่ายทอดสัญญาณลดลงชั่วคราวหรือถาวร
ซึ่งอาจก่อให้เกิดผลกระทบต่อการให้บริการ
และอาจทำให้สูญเสียลูกค้าที่มีอยู่ในปัจจุบันและสูญเสียโอกาสในการหาลูกค้าใหม่ในระหว่างการจัดหาดาวเทียมดวงใหม่มาให้บริการแทน

อย่างไรก็ดี
ผู้จัดสร้างดาวเทียมได้ออกแบบให้ดาวเทียมมีคุณลักษณะที่สามารถทนทานต่อผลของความเสียหายข้างต้นได้ในระดับหนึ่ง
ถึงแม้ว่าโอกาสที่จะเกิดความเสียหายขั้นรุนแรงจนอาจทำให้ดาวเทียมหมดสภาพการใช้งานจะมีความเป็นไปได้น้อยมาก
แต่ SATTEL ก็ได้จัดเตรียมแผนการเพื่อรองรับผลเสียหายอันอาจจะเกิดขึ้นกับลูกค้า
หากเกิดความเสียหายขั้นรุนแรงขึ้นกับดาวเทียมดวงใดดวงหนึ่งจนหมดสภาพการใช้งาน
โดยสามารถดำเนินการให้ผู้ใช้บริการส่วนหนึ่งย้ายมาใช้ช่องสัญญาณที่ยังคงว่างอยู่ในดาวเทียมดวงอื่นๆ
นอกจากนี้ SATTEL ยังได้ทำสัญญาร่วมกับผู้ให้บริการรายอื่น เช่น ดาวเทียม ST-1
ในการเช่าช่องสัญญาณจากดาวเทียมอื่นชั่วคราว
เพื่อให้ผู้ใช้บริการสามารถโอนการใช้งานไปได้ในระหว่างดำเนินการสร้างดาวเทียมขึ้นเพื่อทดแทน
ซึ่งโดยทั่วไปจะใช้ระยะเวลาประมาณ 15 –18 เดือน

SATTEL ได้ตระหนักถึงความเสี่ยงที่อาจเกิดขึ้นกับดาวเทียมขณะที่อยู่ในวงโคจรค้างฟ้า SATTEL
จึงได้จัดทำประกันภัยดาวเทียมเพื่อคุ้มครองความเสี่ยงภัยทุกชนิด (All Risks)
โดยกระทรวงเทคโนโลยีสารสนเทศและการสื่อสาร และ SATTEL เป็นผู้รับผลประโยชน์ร่วมกัน
กรมธรรม์ประกันภัยที่จัดทำนั้นเป็นแบบ Full Coverage with Partial Loss กล่าวคือ
SATTEL สามารถเรียกร้องค่าเสียหายแม้ว่าดาวเทียมจะได้รับความเสียหายเพียงบางส่วน
มูลค่าประกันภัยดังกล่าวมีมูลค่าเท่ากับมูลค่าทางบัญชีของดาวเทียม ณ ระยะเวลาที่ทำประกันภัย
อย่างไรก็ตาม
มูลค่าประกันภัยดังกล่าวไม่ครอบคลุมผลเสียหายจากการสูญเสียรายได้อันสืบเนื่องมาจากการเสียหายของดาวเทียม
ซึ่งอาจส่งผลกระทบต่อผลประกอบการของ SATTEL

3.2 ความเสี่ยงจากการที่รายได้หลักของ SATTEL
ขึ้นอยู่กับการให้บริการแก่ลูกค้าหลักเพียงน้อยราย

รายได้หลักของ SATTEL ขึ้นอยู่กับการให้บริการแก่ลูกค้าหลักเพียงน้อยราย
ซึ่งส่วนใหญ่เป็นผู้ประกอบธุรกิจการแพร่กระจายสัญญาณโทรทัศน์และสื่อสารโทรคมนาคม ทั้งนี้ ในปี
2549 SATTEL มีรายได้จากการให้บริการแก่ลูกค้ารายใหญ่สุดสามรายแรกคิดเป็นร้อยละ 29.0
ของรายได้จากการขายและบริการตามงบการเงินรวมของ SATTEL

หากลูกค้าหลักรายใดรายหนึ่งยกเลิกสัญญา ไม่ต่อสัญญา
หรือต่อสัญญาโดยกำหนดเงื่อนไขที่เป็นภาระต่อ SATTEL เพิ่มขึ้น อาทิ การกำหนดค่าบริการที่ลดลง
หรือ ลูกค้าหลักอาจประสบปัญหาด้านการเงิน และชำระเงินให้แก่ SATTEL ล่าช้า
อาจก่อให้เกิดผลกระทบในทางลบต่อธุรกิจของ SATTEL อย่างไรก็ตาม
ลูกค้าหลักข้างต้นได้ชำระค่าบริการอย่างสม่ำเสมอ
เนื่องมาจากลูกค้ามีความจำเป็นต้องใช้บริการช่องสัญญาณดาวเทียมเพื่อออกอากาศรายการโทรทัศน์
และการเปลี่ยนไปใช้ดาวเทียมดวงอื่นจะทำให้มีต้นทุนและความยุ่งยากในการปรับเปลี่ยนแนวรับของจานดาวเทียม
ซึ่งเป็นข้อจำกัดประการสำคัญที่ลูกค้าจะหยุดการใช้บริการดาวเทียมของ SATTEL

3.3 ความเสี่ยงจากการเติบโตของความต้องการด้านการบริการดาวเทียม

การเติบโตในธุรกิจ Conventional satellite
ขึ้นอยู่กับความต้องการบริการและการพัฒนาการทางด้าน Television broadcasting
ซึ่งความต้องการดังกล่าวอาจไม่เพิ่มมากขึ้นอย่างมีนัยสำคัญ นอกจากนี้
กลยุทธ์ทางธุรกิจประการหนึ่งของ SATTEL ในการขยายธุรกิจของดาวเทียม IPSTAR ได้แก่
การพัฒนาด้านการบริการด้านการสื่อสารด้วย IP ซึ่งรวมถึงบริการข้อมูลและมัลติมิเดีย ทั้งนี้
การพัฒนาดังกล่าวส่วนหนึ่งย่อมขึ้นอยู่กับการเติบโตของความต้องการสำหรับการสื่อสารด้วย IP
และการสื่อสารด้วยอินเตอร์เน็ตความเร็วสูง
ซึ่งอาจยังไม่สามารถยืนยันหรือคาดการณ์เกี่ยวกับแนวโน้มความต้องการดังกล่าวได้ อย่างไรก็ตาม
แม้ว่าความต้องการจะเพิ่มสูงขึ้น SATTEL
อาจพบกับการแข่งขันจากการให้บริการการสื่อสารด้วยเทคโนโลยีภาคพื้นดินอื่นอีกด้วย

3.4 ความเสี่ยงจากการแข่งขันที่สำคัญจากผู้ประกอบการธุรกิจดาวเทียมรายอื่น
ผู้ประกอบธุรกิจด้านโครงข่ายภาคพื้นดิน และผู้ให้บริการด้านอินเตอร์เน็ต

SATTEL เป็นผู้ประกอบธุรกิจดาวเทียมเพียงแห่งเดียวในประเทศ อย่างไรก็ดี
อาจจะมีการให้ใบอนุญาตในการประกอบกิจการนี้แก่ผู้อื่นในอนาคต ส่วนในระดับระหว่างประเทศ
มีการแข่งขันอยู่ในคาบสมุทรอินโดจีน โดยคู่แข่งรายใหญ่ ได้แก่ AsiaSat Intelsat และ
Palapa เป็นต้น
ซึ่งผู้ประกอบการดังกล่าวบางรายมีความสามารถในการให้บริการในพื้นที่ในการให้บริการกว้างกว่าและแหล่งเงินทุนมากกว่า
SATTEL
โดยที่ผู้ประกอบธุรกิจดังกล่าวบางรายอาจมีข้อได้เปรียบจากการที่เป็นผู้ให้บริการในประเทศนั้นๆ
นอกจากนี้ การควบรวมกิจการของผู้ประกอบการอาจส่งผลให้มีผู้ประกอบการรายที่ใหญ่ขึ้น
มีการประหยัดต่อขนาดเพิ่มมากขึ้นและจะทำให้การแข่งขันในการประกอบธุรกิจเข้มข้นขึ้นซึ่งอาจก่อให้เกิดข้อจำกัดในการกำหนดราคาค่าบริการ
และอาจก่อให้เกิดผลกระทบต่อธุรกิจของ SATTEL

อนึ่ง SATTEL ยังแข่งขันกับผู้ดำเนินการธุรกิจเครือข่ายบนภาคพื้น เช่น เคเบิ้ลใยแก้วนำแสง DSL
การแพร่ภาพสัญญาณโดยใช้คลื่นไมโครเวฟ และการกระจายคลื่น VHF/UHF ระบบดิจิตอลในส่วนต่าง
ๆ สำหรับบริการด้านการส่งข้อมูลจำนวนมาก และบริการเสริมต่าง ๆ โดยเฉพาะอย่างยิ่ง
การให้บริการ IP Broadband และอื่นๆ
ซึ่งการให้บริการโดยใช้เครือข่ายภาคพื้นดินมีค่าบริการที่ต่ำกว่าการให้บริการสื่อสารผ่านดาวเทียม
การแข่งขันทางธุรกิจที่เพิ่มขึ้นระหว่างผู้ให้บริการสื่อสารผ่านดาวเทียมและผู้ให้บริการโดยใช้เครือข่ายภาคพื้นดินอาจก่อให้เกิดข้อจำกัดในการกำหนดราคาค่าบริการ
หรืออาจจะส่งผลให้ลูกค้าผู้รับบริการของ SATTEL เปลี่ยนไปใช้บริการของผู้ประกอบการดังกล่าว
และอาจทำให้ SATTEL ประสบปัญหาในการรักษาหรือหาลูกค้าเพิ่มเติม
ซึ่งการแข่งขันที่เพิ่มขึ้นดังกล่าวอาจก่อให้เกิดผลกระทบในทางลบต่อธุรกิจของ SATTEL

3.5 ความเสี่ยงจากการเปลี่ยนแปลงเทคโนโลยี

เทคโนโลยีในด้านการส่งสัญญาณวิทยุ/โทรทัศน์และโทรคมนาคม (Broadcasting and
Telecommunications) มีการเปลี่ยนแปลงอย่างต่อเนื่องและรวดเร็ว
ประกอบกับมีการพัฒนาคิดค้นเทคโนโลยีใหม่ ๆ เกิดขึ้นอย่างต่อเนื่อง อย่างไรก็ตาม
เทคโนโลยีของดาวเทียมที่มีการใช้งานในปัจจุบัน (Conventional Satellite)
ยังไม่มีการเปลี่ยนแปลงจากอดีตมากนัก ดังนั้น
ปัจจัยทางด้านการเปลี่ยนแปลงเทคโนโลยีของดาวเทียมประเภท Conventional Satellite
จึงยังมีผลกระทบค่อนข้างน้อยต่อการตัดสินใจของลูกค้าในการเลือกใช้ดาวเทียมของ SATTEL
หรือดาวเทียมของคู่แข่งขัน
โดยปัจจัยด้านคุณภาพและมาตรฐานในการบริการตลอดจนนโยบายการให้บริการและศักยภาพของผู้ให้บริการเป็นปัจจัยที่สำคัญกว่าในการตัดสินใจของลูกค้า
สำหรับระบบดาวเทียมประเภท Conventional Satellite
ที่เหมาะกับการใช้งานทางด้านการส่งสัญญาณวิทยุ/โทรทัศน์ (Broadcasting) นั้น SATTEL
ยังคงติดตามและศึกษาพัฒนาเทคโนโลยีในการให้บริการอย่างต่อเนื่อง
เพื่อเตรียมการสำหรับการจัดส่งดาวเทียมดวงใหม่ไปทดแทนดาวเทียมเก่าที่หมดอายุลง

นอกจากเทคโนโลยีของดาวเทียม Conventional Satellite แล้ว SATTEL
ยังได้ทำการวิจัยและพัฒนาเทคโนโลยีใหม่ๆ ทางดาวเทียมสื่อสารอย่างต่อเนื่อง
ทั้งการพัฒนาอุปกรณ์ประจำสถานีภาคพื้นดินเพื่อให้สามารถปรับตัวได้ทันกับการพัฒนาด้านเทคโนโลยีที่เกี่ยวข้องกับดาวเทียม
และการพัฒนาเทคโนโลยีระบบ IPSTAR ในส่วนที่เกี่ยวข้องกับอุปกรณ์เชื่อมต่อสัญญาณอินเตอร์เน็ต
(User Terminal) ทางด้านผู้ใช้งาน
โดยเฉพาะสำหรับการใช้งานด้านอินเตอร์เน็ตในภูมิภาคเอเชียแปซิฟิก

3.6 ความเสี่ยงจากการที่ SATTEL
อาจไม่ประสบความสำเร็จในการเจรจาแก้ไขเพิ่มเติมเกี่ยวกับการชำระหนี้หรือเงื่อนไขอื่นตามที่กำหนดในสัญญากู้ยืม

SATTEL ได้เข้าทำสัญญาเงินกู้เพื่อใช้กับดาวเทียม IPSTAR และดาวเทียมไทยคม 5
เนื่องจากการจัดส่งดาวเทียม IPSTAR ขึ้นสู่วงโคจรและการให้บริการต่าง ๆ
ที่เกี่ยวข้องของดาวเทียม IPSTAR ล่าช้าเกินกว่าที่คาดไว้ SATTEL
จึงกำลังอยู่ในระหว่างขั้นตอนการเจรจาต่อรองกับผู้ให้กู้เกี่ยวกับการเปลี่ยนแปลงกำหนดระยะเวลาการชำระหนี้และข้อสัญญาอื่นภายใต้สัญญากู้ยืมของโครงการ
IPSTAR และดาวเทียมไทยคม 5 โดย SATTEL ได้รับการผ่อนผันจากเจ้าหนี้ให้ SATTEL
เลื่อนกำหนดการชำระหนี้เงินต้นจนกระทั่งถึงวันที่ 13 เมษายน 2550
และให้ชำระเฉพาะดอกเบี้ยเงินกู้ยืมไปจนกว่าจะสามารถตกลงเงื่อนไขในสัญญาได้ถึงระยะเวลาที่ได้มีการแก้ไขหรือจนถึงสิ้นสุดระยะเวลาที่ได้รับการผ่อนผันดังกล่าว
แล้วแต่ระยะเวลาใดจะถึงก่อน SATTEL
อาจไม่ประสบความสำเร็จในการเจรจาต่อรองกับผู้ให้กู้เกี่ยวกับกำหนดระยะเวลาการชำระหนี้และข้อสัญญาอื่นภายใต้สัญญากู้ยืมของโครงการ
IPSTAR และดาวเทียมไทยคม 5 หาก SATTEL ไม่สามารถดำเนินการดังกล่าวได้ SATTEL
ต้องชำระคืนเงินต้นตามจำนวนและระยะเวลาที่กำหนดในสัญญาก่อนที่ SATTEL
จะสามารถรับรู้รายได้เพิ่มขึ้นจากการให้บริการการสื่อสารผ่านดาวเทียม IPSTAR
และดาวเทียมไทยคม 5
ซึ่งอาจก่อให้เกิดผลกระทบในทางลบต่อกระแสเงินสดและสภาพคล่องทางการเงินของ SATTEL
และอาจก่อให้เกิดผลกระทบในทางลบอย่างมีนัยสำคัญต่อผลประกอบการของ SATTEL อีกด้วย

3.7 ความเสี่ยงจากการที่ถูกกล่าวหาว่าปฎิบัติผิดสัญญาสัมปทานดาวเทียม

ปัจจุบัน มีข่าวปรากฎในหนังสือพิมพ์เกี่ยวกับข้อกล่าวหาในประเด็นต่างๆ
อันสืบเนื่องจากการผิดสัญญาสัมปทานในเรื่องต่างๆ ดังนี้

ภายใต้สัญญาอนุญาตให้ดำเนินการของ SATTEL และตามที่ได้แก้ไขเพิ่มเติม SATTEL
มีหน้าที่ในการจัดให้มีดาวเทียมสำรองภายใน 12 เดือน
นับจากวันที่ส่งดาวเทียมดวงแรกขึ้นสู่วงโคจร ดังนั้น ดาวเทียมไทยคม 2 จึงถูกจัดส่งในเดือนตุลาคม
2537 เป็นดาวเทียมสำรองของดาวเทียมไทยคม 1A ซึ่งมีการจัดส่งขึ้นสู่วงโคจรในเดือนธันวาคม
2536 นอกจากนี้ ในปี 2538 สำนักงานอัยการสูงสุดได้ตอบข้อหารือของกระทรวงเทคโนโลยีฯ
เกี่ยวกับสัญญาอนุญาตให้ดำเนินการของ SATTEL ว่า SATTEL
จะต้องจัดให้มีดาวเทียมสำรองสำหรับดาวเทียมหลักทุกดวงที่มีการส่งขึ้นสู่วงโคจร อย่างไรก็ดี
สำหรับดาวเทียมดวงอื่นหลังจากดาวเทียมไทยคม 1A และดาวเทียมไทยคม 2
ให้สามารถมีดาวเทียมสำรองอยู่ภาคพื้นดินได้ แต่ต้องพร้อมในการส่งขึ้นสู่วงโคจร (หากจำเป็น)
และระยะเวลาในการจัดดาวเทียมสำรองภายใน 12 เดือนนั้นจะใช้กับดาวเทียมไทยคม 1A
และดาวเทียมไทยคม 2 เท่านั้น

สำหรับดาวเทียมไทยคม 3 (ซึ่งถูกปลดออกจากวงโคจรในปี 2549) และดาวเทียมไทยคม 5
ซึ่งเป็นดาวเทียมทดแทนนั้น กระทรวงเทคโนโลยีฯ ให้ความเห็นว่า IPSTAR
ไม่สมควรได้รับการพิจารณาเป็นดาวเทียมสำรองของดาวเทียมไทยคม 3 หรือดาวเทียมไทยคม 5
เนื่องจากดาวเทียม IPSTAR มีการใช้ระบบเครือข่าย Internet Protocal (“IP”)
ในการรับ-ส่งสัญญาณดาวเทียม
ซึ่งถือเป็นเทคโนโลยีที่มีความแตกต่างจากเทคโนโลยีเกี่ยวกับการรับ-ส่งสัญญาณดาวเทียมของดาวเทียมไทยคม
3 หรือดาวเทียมไทยคม 5

อย่างไรก็ตาม IPSTAR ได้รับการพิจารณาอนุมัติเป็นดาวเทียมสำรองของดาวเทียมไทยคม 3 ในปี
2545 โดยเริ่มแรก ในปี 2541 ดาวเทียมไทยคม 4
ได้รับการอนุมัติเป็นดาวเทียมสำรองของดาวเทียมไทยคม 3
ด้วยคุณสมบัติทางเทคนิคที่เป็นแบบเดียวกับดาวเทียมไทยคม 3 แต่ SATTEL
ยังไม่ได้ดำเนินการสร้างดาวเทียมตามคุณสมบัติดังกล่าว ต่อมาในปี 2545 SATTEL
พัฒนาคุณสมบัติทางเทคนิคของดาวเทียมไทยคม 4 โดยใช้เทคโนโลยี IPSTAR broadband
และเสนอต่อกระทรวงเทคโนโลยีฯ เพื่อนำเทคโนโลยีดังกล่าวมาดำเนินการสร้างดาวเทียม
IPSTAR พร้อมกับแจ้งคำอธิบายต่อกระทรวงเทคโนโลยีฯ ว่า IPSTAR
สามารถเป็นดาวเทียมสำรองของดาวเทียมไทยคม 3
และมีคุณสมบัติทางเทคนิคที่สูงกว่าดาวเทียมไทยคม 4 เดิม อย่างไรก็ตาม บริษัทฯ
ไม่อาจรับประกันได้ว่าผลของการสอบสวนจะเป็นอย่างไร

สัญญาดำเนินกิจการดาวเทียมสื่อสารในประเทศได้มีการแก้ไขเมื่อปี 2547
เพื่อแก้ไขข้อกำหนดเกี่ยวกับการถือหุ้นของ บริษัทฯ ใน SATTEL จากเดิมร้อยละ 51
เหลือเพียงร้อยละ 40 ภายใต้ พรบ. การให้เอกชนเข้าร่วมงานในกิจการของรัฐ
การแก้ไขสัญญาสัมปทานดังกล่าวอาจต้องได้รับความเห็นชอบจากคณะรัฐมนตรี อย่างไรก็ตาม
การแก้ไขสัญญาดังกล่าวไม่ได้มีการนำเข้าเสนอคณะรัฐมนตรี
เนื่องจากสำนักเลขาธิการคณะรัฐมนตรีในขณะนั้นได้แจ้งต่อกระทรวงเทคโนโลยีฯ
ว่ากรณีดังกล่าวไม่จำเป็นต้องเสนอให้คณะรัฐมนตรีพิจารณา
และสำนักงานอัยการสูงสุดได้ให้ความเห็นว่า
เมื่อสำนักเลขาธิการคณะรัฐมนตรีมีความเห็นว่าเรื่องดังกล่าวไม่จำเป็นต้องเสนอให้คณะรัฐมนตรีพิจารณา
รัฐมนตรีว่าการกระทรวงเทคโนโลยีฯ มีอำนาจใช้ดุลยพินิจพิจารณาดำเนินการได้ตามที่เห็นสมควร
อย่างไรก็ตาม บริษัทฯ จึงไม่อาจคาดการณ์ได้ว่ากระทรวงเทคโนโลยีฯ
จะมีความเห็นว่าการแก้ไขสัญญาอนุญาตให้ดำเนินการของ SATTEL
ดังกล่าวต้องได้รับการพิจารณาอนุมัติโดยคณะรัฐมนตรีหรือไม่ อย่างไร

สัญญาอนุญาตให้ดำเนินการระบุว่า SATTEL
จะต้องจัดให้มีการทำประกันภัยคุ้มครองการเสี่ยงภัยทุกชนิด (All Risks)
ต่อดาวเทียมและสถานีควบคุมดาวเทียมแต่ละแห่ง
ซึ่งได้มีการโอนกรรมสิทธิ์ให้แก่กระทรวงเทคโนโลยีฯ เป็นที่เรียบร้อยแล้ว
โดยกระทรวงเทคโนโลยีฯ จะเป็นผู้รับผลประโยชน์ร่วมในเงินค่าสินไหมทดแทน
หากมีความเสียหายเกิดขึ้นแก่ดาวเทียมหรือสถานีแต่ละแห่ง SATTEL
จะต้องดำเนินการซ่อมแซมหรือจัดหาดาวเทียมหรือสถานีทดแทนให้เร็วที่สุดเท่าที่จะเป็นไปได้
และกระทรวงเทคโนโลยีฯ จะต้องมอบเงินค่าสินไหมทดแทนที่ได้รับจากบริษัทประกันภัยให้แก่
SATTEL เพื่อใช้ในการซ่อมแซมหรือทดแทนดังกล่าว
ซึ่งหากค่าใช้จ่ายในการซ่อมแซมหรือทดแทนสูงกว่าค่าสินไหมทดแทนที่ได้รับ SATTEL
จะเป็นผู้จ่ายในส่วนที่เกินดังกล่าว จากการที่ดาวเทียมไทยคม 3 ได้รับความเสียหาย SATTEL
ได้รับค่าสินไหมทดแทนจำนวน 33.0 ล้านดอลลาร์สหรัฐฯ ซึ่ง SATTEL
ได้นำฝากเงินจำนวนดังกล่าวไว้ในบัญชีรักษาทรัพย์สิน (Escrow Account) ซึ่งอยู่นอกประเทศ
โดยความยินยอมจากรัฐมนตรีว่าการกระทรวงเทคโนโลยีฯ และ SATTEL
ได้ใช้เงินค่าสินไหมทดแทนทั้งจำนวนเพื่อเป็นค่าใช้จ่ายบางส่วนสำหรับการก่อสร้างและการจัดส่งดาวเทียมไทยคม
5 และสำหรับการเช่าช่องสัญญาณสื่อสาร (Transponder)
เป็นการชั่วคราวจนกว่าจะมีการส่งดาวเทียมไทยคม 5 ขึ้นสู่วงโคจร
ซึ่งการดำเนินการดังกล่าวได้รับความยินยอมจากรัฐมนตรีว่าการกระทรวงเทคโนโลยีฯ อย่างไรก็ดี
บริษัทฯ ไม่อาจรับรองได้ว่า กระทรวงเทคโนโลยีฯ
จะไม่มีความเห็นตรงข้ามว่าเงินค่าสินไหมทดแทนดังกล่าวจะต้องนำเข้ามาในประเทศและแปลงเป็นเงินบาทก่อน

4. สายธุรกิจสื่อและโฆษณา

4.1 ความเสี่ยงภายหลังจากสำนักงานปลัดสำนักนายกรัฐมนตรี ( “สปน.”)
บอกเลิกสัญญาเข้าร่วมงานฯ ของ ITV

ก่อนวันที่ 7 มีนาคม 2550 ITV ได้ดำเนินธุรกิจสถานีโทรทัศน์ภายใต้สัญญาอนุญาตให้ดำเนินการของ
ITV ITV ได้นำข้อพิพาทภายใต้สัญญาอนุญาตให้ดำเนินการของ ITV
ดังกล่าวเข้าสู่กระบวนการพิจารณาของอนุญาโตตุลาการ
ในเรื่องการจัดสรรประเภทและสัดส่วนเวลาการออกอากาศของรายการโดยทั่วไปและในระยะเวลาระหว่าง
19.00 น. ถึง 21.30 น. และการขอลดผลประโยชน์ตอบแทนรายปี

เนื่องจากอนุญาโตตุลาการได้ชี้ขาดในทางที่เป็นคุณแก่ ITV ITV
จึงเริ่มจ่ายผลประโยชน์ตอบแทนรายปีในอัตราที่ลดลงตั้งแต่วันที่ 1 มกราคม 2547
และเริ่มเปลี่ยนแปลงสัดส่วนของประเภทของรายการตั้งแต่วันที่ 1 เมษายน 2547 โดยถือว่า
คำวินิจฉัยชี้ขาดของอนุญาโตตุลาการเป็นที่สุดมีผลผูกพันต่อคู่สัญญาทันที ตามเงื่อนไขสัญญาข้อ 15
อย่างไรก็ดี
สปน.ได้นำคดีเข้าฟ้องร้องสู่การพิจารณาของศาลปกครองกลางโดยไม่เห็นชอบด้วยกับคำชี้ขาดของอนุญาโตตุลาการด้วยเหตุผลที่ว่า
คำชี้ขาดของอนุญาโตตุลาการนั้นขัดต่อกฎหมายความสงบเรียบร้อยและศีลธรรมอันดีของประชาชน
และยังต่อสู้ว่าข้อกำหนดบางข้อในสัญญาอนุญาตให้ดำเนินการของ ITV ซึ่งรวมถึงข้อกำหนดที่ ITV
ใช้เป็นเหตุในการขอปรับผลประโยชน์ตอบแทน
และแก้ไขเรื่องผังรายการนั้นไม่ได้รับความเห็นชอบโดยคณะรัฐมนตรีก่อนที่คู่สัญญาจะลงนามในสัญญาอนุญาตให้ดำเนินการของ
ITV ดังนั้น ข้อกำหนดดังกล่าวจึงไม่เป็นส่วนหนึ่งของสัญญาอนุญาตให้ดำเนินการของ ITV ในวันที่ 9
พฤษภาคม 2549 ศาลปกครองได้ยอมรับตามข้อโต้แย้งและข้ออ้างของ สปน. ตามที่อธิบายข้างต้น
และมีคำตัดสินให้ยกเลิกคำชี้ขาดของอนุญาโตตุลาการ ซึ่งผลที่ตามมาก็คือ
การคิดผลประโยชน์ตอบแทนนั้นต้องคิดผลประโยชน์ตอบแทนขั้นต่ำตามอัตราที่ระบุในสัญญาเดิม คือ
ปีละ 1,000 ล้านบาทตั้งแต่ปี 2548 เป็นต้นไป (และ 900 ล้านบาทในปี 2547)
แทนที่จะเป็นอัตราปีละ 230 ล้านบาท ดังที่ ITV ได้ชำระไปในช่วงปี 2547 ถึง 2549 ITV
ได้ยื่นอุทธรณ์ต่อศาลปกครองสูงสุด
แต่ศาลปกครองสูงสุดได้พิพากษายืนตามคำตัดสินของศาลปกครองกลางในวันที่ 13 ธันวาคม 2549

หลังจากที่ศาลมีคำพิพากษาแล้ว สปน.ได้ส่งหนังสือมายัง ITV เรียกให้ ITV
ชำระเงินผลประโยชน์ตอบแทนส่วนที่ชำระขาดไปในปี 2547 ปี 2548 และปี 2549
รวมเป็นจำนวนทั้งสิ้น 2,210 ล้านบาท และให้จ่ายดอกเบี้ยในอัตราร้อยละ 15 ต่อปี ตั้งแต่ปี 2547
และยังเรียกค่าปรับสำหรับการทำผิดสัญญาในเรื่องของสัดส่วนของประเภทรายการ
ตามสัญญาอนุญาตให้ดำเนินการของ ITV เป็นเงินจำนวน 97,760 ล้านบาท

นอกจากนี้ สปน. ยังได้ส่งหนังสือทวงถาม ลงวันที่ 31 มกราคม 2550 มายัง ITV
อีกครั้งหนึ่งเรียกให้ ITV ชำระเงินทั้งหมด ซึ่งประกอบด้วยผลประโยชน์ตอบแทนส่วนที่จ่ายขาดไป
2,210 ล้านบาท และค่าปรับอีกจำนวน 97,760 ล้านบาท ภายใน 30 วัน
นับแต่วันที่ได้รับจดหมายดังกล่าว (6 มีนาคม 2550) อย่างไรก็ดี ITV
มิได้ดำเนินการชำระเงินจำนวนดังกล่าวภายในวันที่ 6 มีนาคม 2550 ดังนั้น ในวันที่ 7 มีนาคม
2550 สปน. จึงได้แจ้งยกเลิกสัญญาอนุญาตให้ดำเนินการของ ITV โดยให้มีผลทันที
และให้ดำเนินการส่งมอบทรัพย์สินที่ยังมิได้ส่งมอบตามเงื่อนไขของสัญญาอนุญาตให้ดำเนินการของ
ITV ให้แก่ สปน. ด้วย

จากเหตุการณ์ดังกล่าว ITV อาจกลายเป็นบุคคลล้มละลาย แม้ว่า สปน.
จะได้ยกเลิกสัญญาอนุญาตให้ดำเนินการของ ITV แล้วก็ตาม แต่ สปน. เห็นว่า ITV
ยังคงต้องรับผิดชอบชดใช้ผลประโยชน์ตอบแทนส่วนที่จ่ายขาดไปจำนวน 2,210
ล้านบาทและจะต้องชดใช้ค่าปรับอีกจำนวน 97,760 ล้านบาท ดังที่กล่าวข้างต้น ดังนั้น สปน.
อาจร้องขอให้ศาลมีคำสั่งให้ ITV ล้มละลายหรือเป็นบุคคลที่มีหนี้สินล้นพ้นตัวและอาจดำเนินการใด ๆ
เพื่อให้มีการเลิกกิจการของ ITV หรือควบคุมทรัพย์สินของ ITV ที่ไม่ต้องโอนมาให้ สปน.
ตามสัญญาอนุญาตให้ดำเนินการของ ITV

บริษัทฯ คาดว่าผลกระทบทางบัญชีต่อบริษัทฯ จะเท่ากับมูลค่าเงินลงทุนใน ITV ซึ่ง ณ 31 ธันวาคม
2549 มีมูลค่า 293 ล้านบาท

5. สายธุรกิจสินเชื่อผู้บริโภค

5.1 ความเสี่ยงจากความผันผวนของอัตราดอกเบี้ย

ผลการดำเนินงานของ OK ขึ้นอยู่กับกำไรหรือส่วนต่างระหว่างอัตราดอกเบี้ยที่เรียกเก็บจากลูกหนี้
กับต้นทุนดอกเบี้ยเงินกู้ยืม ซึ่งธนาคารแห่งประเทศไทยได้กำหนดดอกเบี้ยสูงสุดที่ผู้ประกอบการต่าง ๆ
สามารถเรียกเก็บจากลูกค้าสินเชื่อส่วนบุคคลได้ในอัตราไม่เกินร้อยละ 15
ต่อปีและกำหนดเพดานดอกเบี้ย ค่าปรับ ค่าบริการ และอื่น ๆ ว่าต้องไม่เกินร้อยละ 28 ต่อปี
และธนาคารแห่งประเทศไทยยังได้กำหนดอัตราดอกเบี้ยสูงสุดที่ผู้ประกอบการสามารถเรียกเก็บดอกเบี้ยจากบัตรเครดิตไว้ไม่เกินร้อยละ
18 ต่อปีก่อนวันที่ 1 ธันวาคม 2549 และร้อยละ 20 ต่อปี หลังจากวันที่ 1 ธันวาคม 2549
ในขณะที่ต้นทุนดอกเบี้ยของเงินกู้ยืมอาจแปรผันตามทิศทางของตลาดเงิน
การเพิ่มของอัตราดอกเบี้ยเงินกู้ยืมที่ OK กู้ยืมมาเพื่อใช้เป็นเงินทุนหมุนเวียน
จึงอาจก่อให้เกิดผลกระทบในทางลบอย่างมีนัยสำคัญต่อธุรกิจ ฐานะทางการเงิน ผลการดำเนินงาน
และโอกาสทางธุรกิจของ OK อย่างไรก็ตาม OK มีเงินกู้ยืมส่วนหนึ่งที่มีอัตราดอกเบี้ยคงที่
จึงสามารถลดผลกระทบจากการผันผวนของอัตราดอกเบี้ยได้ในระดับหนึ่ง

5.2 ความเสี่ยงจากการแข่งขัน

อุตสาหกรรมสินเชื่อเพื่อผู้บริโภคของประเทศมีการแข่งขันสูง คู่แข่งหลักของ OK ได้แก่
ธนาคารพาณิชย์ต่าง ๆ ของไทย และสาขาของธนาคารพาณิชย์ต่างประเทศในประเทศไทย
รวมถึงผู้ประกอบการให้สินเชื่อผู้บริโภครายอื่น ในช่วงเวลาที่ผ่านมา
รัฐบาลได้ดำเนินการยกเลิกข้อกำหนดบางประการที่ธนาคารพาณิชย์หรือสถาบันการเงินในประเทศต้องปฏิบัติ
โดยอนุญาตให้ธนาคารพาณิชย์และสถาบันการเงินในประเทศสามารถให้บริการที่มากกว่าเดิม
เพื่อให้สามารถแข่งขันได้กับธนาคารพาณิชย์และสถาบันการเงินต่างประเทศ
และเป็นการเพิ่มขอบเขตและช่องทางการลงทุนของประชาชน อาทิ การจัดตั้งกองทุนรวม
ในเดือนมกราคม 2547 รัฐบาลในสมัยนั้นได้ประกาศใช้แผนพัฒนาระบบสถาบันการเงิน
(Financial Sector Master Plan)
ซึ่งส่งเสริมการควบรวมและการแข่งขันในอุตสาหกรรมการเงินโดยรัฐบาลสนับสนุนให้มีการขยายการให้บริการและให้ธนาคารพาณิชย์และบริษัทเงินทุนมีการควบรวมกิจการ

OK
อาจจะต้องเผชิญกับการแข่งขันที่เพิ่มขึ้นในอนาคตทั้งจากการที่ธนาคารพาณิชย์และสถาบันการเงินที่มิใช่ธนาคารพาณิชย์
ซึ่งจากการแข่งขันที่เพิ่มสูงขึ้นอาจทำให้ OK ไม่สามารถขยายการให้สินเชื่อ
ซึ่งอาจก่อให้เกิดผลกระทบในทางลบต่อธุรกิจ ของ OK อย่างไรก็ตามด้วยสาขา
และเครือข่ายร้านค้าที่กระจายอยู่ในทุกภูมิภาค และผลิตภัณฑ์เป็นที่รู้จักอย่างแพร่หลายในปัจจุบัน
จะสร้างความได้เปรียบแก่ OK ในระดับหนึ่ง

5.3 ความเสี่ยงจากความไม่เพียงพอของเงินทุนหมุนเวียน

ปัจจุบัน OK ได้ใช้แหล่งเงินทุนในการให้สินเชื่อแก่ลูกค้าและในการดำเนินธุรกิจส่วนใหญ่จากเงินกู้ยืม
โดย ณ วันที่ 31 ธันวาคม 2549 มียอดเงินกู้ยืมรวมประมาณ 10,100 ล้านบาท
ซึ่งส่วนใหญ่เป็นเงินกู้ระยะสั้น นอกจากนี้ OK ยังมีผลขาดทุนจากการดำเนินงาน
จึงมีข้อจำกัดในการจัดหาแหล่งเงินกู้ OK
ได้ตระหนักถึงข้อจำกัดดังกล่าวจึงได้ลดความเสี่ยงจากการพึ่งพาแหล่งเงินทุนแหล่งใดแหล่งหนึ่งมากเกินไป
โดยได้กระจายความเสี่ยงในการจัดหาเงินทุนโดยการกู้ยืมเงินจากธนาคารและสถาบันการเงินทั้งในประเทศและจากต่างประเทศหลายแห่ง
พร้อมทั้งได้วางแผนการและดำเนินการอนุมัติสินเชื่อให้สอดคล้องกับความสามารถในการหาแหล่งเงินเพื่อไม่ให้เกิดปัญหาสภาพคล่อง

5.4 ความเสี่ยงจากความสามารถในการชำระหนี้ของลูกค้าซึ่งเป็นผลจากสภาวะเศรษฐกิจ

ผู้ประกอบการสินเชื่อส่วนบุคคลมักประสบกับความเสี่ยงที่ลูกค้าไม่สามารถชำระคืนเงินกู้
หรือไม่สามารถปฏิบัติตามเงื่อนไขได้ โดยเฉพาะอย่างยิ่งในช่วงที่ภาวะเศรษฐกิจซบเซา
เนื่องจากลูกค้ามักเป็นกลุ่มผู้มีรายได้ปานกลางและรายได้น้อย
อีกทั้งสินเชื่อส่วนใหญ่เป็นสินเชื่อที่ไม่มีหลักประกัน ในการบริหารความเสี่ยงจากการให้กู้ยืมนี้ OK
ได้จัดให้มีการประเมินและวิเคราะห์ความสามารถในการชำระคืนเงินกู้
รวมทั้งมีการจัดลำดับความเสี่ยงของลูกค้าแต่ละกลุ่มให้เหมาะสม
และยังมีฝ่ายบริหารความเสี่ยงที่คอยกำกับดูแลให้ความเห็นด้านความเสี่ยงประกอบการพิจารณาอนุมัติสินเชื่อ
ซึ่งจะลดความเสี่ยงของบริษัทลงได้ในระดับหนึ่ง นอกจากนี้ ปัจจุบัน OK ได้ปรับกลยุทธ์ในการแข่งขัน
โดยให้ความสำคัญในด้านคุณภาพของลูกหนี้ แทนการเน้นขยายฐานลูกหนี้ดังเช่นในอดีต OK
ได้เพิ่มมาตรการในการคัดสรรและกลั่นกรองลูกค้า เพื่อให้ได้ลูกค้าที่มีคุณภาพ
ซึ่งจะช่วยลดปัญหาหนี้สูญได้ในระดับหนึ่ง

5.5 ความเสี่ยงจากการเข้ามาควบคุมของภาครัฐ

ในส่วนของการประกอบธุรกิจสินเชื่อส่วนบุคคล และสินเชื่อเงินผ่อนนั้น
ผู้ประกอบการที่ไม่ใช่สถาบันการเงินต้องอยู่ภายใต้บังคับของกฎหมายเกี่ยวกับธุรกิจการประกอบธุรกิจสินเชื่อส่วนบุคคล
ซึ่งต้องอยู่ภายใต้การกำกับดูแลของธนาคารแห่งประเทศไทย ตามประกาศธนาคารแห่งประเทศไทย
เรื่อง การกำหนด หลักเกณฑ์ วิธีการ
และเงื่อนไขในการประกอบธุรกิจสินเชื่อส่วนบุคคลภายใต้การกำกับ
สำหรับผู้ประกอบธุรกิจที่มิใช่สถาบันการเงิน ซึ่งมีผลบังคับใช้ตั้งแต่วันที่ 1 กรกฎาคม 2548
ซึ่งได้มีประกาศฯฉบับใหม่เพื่อใช้แทนโดยมีผลบังคับตั้งแต่วันที่ 1 มกราคม 2550 เป็นต้นไป
สำหรับธุรกิจบัตรเครดิตนั้น
ผู้ประกอบการจะต้องอยู่ภายใต้การกำกับดูแลของธนาคารแห่งประเทศไทย
ตามประกาศธนาคารแห่งประเทศไทย เรื่อง การกำหนด หลักเกณฑ์ วิธีการ
และเงื่อนไขในการประกอบธุรกิจบัตรเครดิต สำหรับผู้ประกอบธุรกิจบัตรเครดิต ซึ่งประกาศ ณ วันที่
4 มีนาคม 2548 ซึ่งได้มีประกาศใหม่เพื่อใช้แทนโดยมีผลบังคับตั้งแต่ 1 ธันวาคม 2549
และตามประกาศฯ รวมถึงประกาศกระทรวงการคลัง เรื่อง กิจการที่ต้องขออนุญาตตามข้อ 5
แห่งประกาศของคณะปฏิวัติ ฉบับที่ 58 เกี่ยวกับเรื่องดังกล่าวด้วย โดยกฎเกณฑ์และเงื่อนไขต่าง ๆ
อาจถูกแก้ไขหรือปรับเปลี่ยนได้โดยธนาคารแห่งประเทศไทย หรือกระทรวงการคลัง แล้วแต่กรณี
ซึ่งอาจทำให้บริษัทฯ ได้รับผลกระทบจากการเปลี่ยนแปลงกฎเกณฑ์ดังกล่าวได้ อย่างไรก็ตาม OK
เชื่อมั่นว่าจะสามารถปฏิบัติตามข้อกำหนด เงื่อนไข และหลักเกณฑ์ต่างๆ ได้

6. สายธุรกิจสายการบินราคาประหยัด

6.1 ความเสี่ยงจากการแข่งขันในอุตสาหกรรมการบิน
รวมทั้งการแข่งขันจากการคมนาคมขนส่งและการสื่อสารในรูปแบบอื่นๆ

อุตสาหกรรมการบินเป็นอุตสาหรรมมีการแข่งขันสูง จากทั้งสายการบินที่ให้บริการเต็มรูปแบบ
รวมทั้งสายการบินราคาประหยัดในประเทศและภูมิภาค โดยมีการแข่งขันด้านราคาในบางเส้นทาง
ซึ่งอาจทำให้เกิดมีผลขาดทุนในเส้นทางดังกล่าวได้ นอกจากนี้ TAA
ยังเผชิญกับคู่แข่งจากการคมนาคมภาคพื้นดินอื่น ๆ
ซึ่งเป็นวิธีการเดินทางดั้งเดิมซึ่งยังได้รับความนิยมจากประชาชนส่วนใหญ่ซึ่งเป็นกลุ่มเป้าหมายของ
TAA รวมทั้งการแข่งขันทางอ้อมจากการติดต่อสื่อสารทางอิเล็คโทรนิคอื่น ๆ เช่น
การแพร่ภาพการประชุมผ่านโทรทัศน์ ซึ่งมีต้นทุนต่ำกว่าการเดินทางทางอากาศ ดังนั้น TAA
จึงมุ่งสร้างความรับรู้และความแข็งแรงของ Brand
รวมทั้งมุ่งเน้นการบริหารจัดการต้นทุนและการบริหารงานที่มีประสิทธิภาพ
เพื่อให้สามารถให้บริการในราคาที่ต่ำกว่าสายการบินที่ให้บริการเต็มรูปแบบ
ซึ่งจะเป็นการเปิดโอกาสให้ประชาชนสามารถโดยสารเครื่องบินได้ในราคาที่ประหยัด

6.2 ความเสี่ยงจากความผันผวนของราคาน้ำมันเชื้อเพลิง

เนื่องจากค่าน้ำมันเชื้อเพลิงเป็นค่าใช้จ่ายหลักของ TAA
การปรับตัวสูงขึ้นและความผันผวนของของราคาน้ำมันเชื้อเพลิงในปีที่ผ่านมาได้ส่งผลกระทบโดยตรงต่อผลประกอบการของ
TAA และคาดว่าราคาน้ำมันยังจะมีความผันผวนต่อเนื่องในปีนี้ TAA
จึงมีนโยบายทำประกันความเสี่ยงของราคาน้ำมันเชื้อเพลิงไว้ในระดับหนึ่งเพื่อลดความเสี่ยงจากความผันผวนดังกล่าว
นอกจากนี้ TAA ได้ดำเนินการให้มีการเรียกเก็บค่าธรรมเนียมน้ำมัน (Fuel Surcharge)
ให้อยู่ในระดับที่เหมาะสม เพื่อบรรเทาผลกระทบด้านราคาน้ำมันเชื้อเพลิงได้ในระดับหนึ่ง

6.3
ความเสี่ยงการที่ธุรกิจสัมพันธ์กับอุตสาหกรรมการท่องเที่ยวซึ่งอาจได้รับผลกระทบจากปัจจัยภายนอก

ธุรกิจของ TAA มีความสัมพันธ์และเกี่ยวข้องกับอุตสาหกรรมการท่องเที่ยวของประเทศไทย
ซึ่งอาจได้รับผลกระทบหากมีเหตุการณ์ใดๆ
ที่ส่งผลถึงระดับการเป็นแหล่งท่องเที่ยวที่ได้รับความนิยมของประเทศไทย เช่น
การถดถอยของสภาวะทางเศรษฐกิจโลกและเศรษฐกิจของประเทศไทย
ความไม่แน่นอนทางการเมือง ภัยธรรมชาติ
สภาวะการแข็งค่าของค่าเงินบาทเมื่อเทียบกับเงินสกุลหลัก
ตลอดจนกรณีที่นักท่องเที่ยวต้องรับภาระจ่ายค่าบริการหรือค่าธรรมเนียมการใช้สนามบินที่สูงขึ้น
ผลกระทบจากเหตุการณ์การก่อการร้าย การระบาดของโรคไข้หวัดนก
และเหตุการณ์อื่นใดในทำนองเดียวกันที่เกิดขึ้นในประเทศไทยและภูมิภาคนี้